Λάζαρος Μερεντίτης, Κυριάκος Μαγκριώτης, Δημήτρης Μπαλκάμος, Παντελής Κολλύρης, Μαριλίζα Κόκοτα, Πολύδωρος Κατσαμάκης

**Γιάννης Ρίτσος - Ρωμιοσύνη**

*(ἀπὸ τὰ Ποιήματα 1930-1960, B´, Κέδρος 1961)*

I

Αὐτὰ τὰ δέντρα δὲ βολεύονται μὲ λιγότερο οὐρανό,   
αὐτὲς οἱ πέτρες δὲ βολεύονται κάτου ἀπ᾿ τὰ ξένα βήματα,   
αὐτὰ τὰ πρόσωπα δὲ βολεύονται παρὰ μόνο στὸν ἥλιο,   
αὐτὲς οἱ καρδιὲς δὲ βολεύονται παρὰ μόνο στὸ δίκιο.

Ἐτοῦτο τὸ τοπίο εἶναι σκληρὸ σὰν τὴ σιωπή,   
σφίγγει στὸν κόρφο του τὰ πυρωμένα του λιθάρια,   
σφίγγει στὸ φῶς τὶς ὀρφανὲς ἐλιές του καὶ τ᾿ ἀμπέλια του,   
σφίγγει τὰ δόντια. Δὲν ὑπάρχει νερό. Μονάχα φῶς.   
Ὁ δρόμος χάνεται στὸ φῶς κι ὁ ἴσκιος τῆς μάντρας εἶναι σίδερο.   
Μαρμάρωσαν τὰ δέντρα, τὰ ποτάμια κ᾿ οἱ φωνὲς μὲς στὸν ἀσβέστη τοῦ ἥλιου.   
Ἡ ρίζα σκοντάφτει στὸ μάρμαρο. Τὰ σκονισμένα σκοίνα.   
Τὸ μουλάρι κι ὁ βράχος. Λαχανιάζουν. Δὲν ὑπάρχει νερό.   
Ὅλοι διψᾶνε. Χρόνια τώρα. Ὅλοι μασᾶνε μία μπουκιὰ οὐρανὸ πάνου ἀπ᾿ τὴν πίκρα τους.   
Τὰ μάτια τους εἶναι κόκκινα ἀπ᾿ τὴν ἀγρύπνια,   
μία βαθειὰ χαρακιὰ σφηνωμένη ἀνάμεσα στὰ φρύδια τους   
σὰν ἕνα κυπαρίσσι ἀνάμεσα σὲ δυὸ βουνὰ τὸ λιόγερμα.

Τὸ χέρι τους εἶναι κολλημένο στὸ ντουφέκι   
τὸ ντουφέκι εἶναι συνέχεια τοῦ χεριοῦ τους   
τὸ χέρι τους εἶναι συνέχεια τῆς ψυχῆς τους -   
ἔχουν στὰ χείλια τους ἀπάνου τὸ θυμὸ   
κ᾿ ἔχουνε τὸν καημὸ βαθιὰ-βαθιὰ στὰ μάτια τους   
σὰν ἕνα ἀστέρι σὲ μία γοῦβα ἁλάτι.

Ὅταν σφίγγουν τὸ χέρι, ὁ ἥλιος εἶναι βέβαιος γιὰ τὸν κόσμο   
ὅταν χαμογελᾶνε, ἕνα μικρὸ χελιδόνι φεύγει μὲς ἀπ᾿ τ᾿ ἄγρια γένειά τους   
ὅταν κοιμοῦνται, δώδεκα ἄστρα πέφτουν ἀπ᾿ τὶς ἄδειες τσέπες τους   
ὅταν σκοτώνονται, ἡ ζωὴ τραβάει τὴν ἀνηφόρα μὲ σημαῖες καὶ μὲ ταμποῦρλα.

Τόσα χρόνια ὅλοι πεινᾶνε, ὅλοι διψᾶνε, ὅλοι σκοτώνονται   
πολιορκημένοι ἀπὸ στεριὰ καὶ θάλασσα,   
ἔφαγε ἡ κάψα τὰ χωράφια τους κ᾿ ἡ ἁρμύρα πότισε τὰ σπίτια τους   
ὁ ἀγέρας ἔριξε τὶς πόρτες τους καὶ τὶς λίγες πασχαλιὲς τῆς πλατείας   
ἀπὸ τὶς τρῦπες τοῦ πανωφοριοῦ τους μπαινοβγαίνει ὁ θάνατος   
ἡ γλῶσσα τους εἶναι στυφὴ σὰν τὸ κυπαρισσόμηλο   
πέθαναν τὰ σκυλιά τους τυλιγμένα στὸν ἴσκιο τους   
ἡ βροχὴ χτυπάει στὰ κόκκαλά τους.

Πάνου στὰ καραούλια πετρωμένοι καπνίζουν τὴ σβουνιὰ καὶ τὴ νύχτα   
βιγλίζοντας τὸ μανιασμένο πέλαγο ὅπου βούλιαξε   
τὸ σπασμένο κατάρτι τοῦ φεγγαριοῦ.

Τo ψωμὶ σώθηκε, τὰ βόλια σώθηκαν,   
γεμίζουν τώρα τὰ κανόνια τους μόνο μὲ τὴν καρδιά τους.

Τόσα χρόνια πολιορκημένοι ἀπὸ στεριὰ καὶ θάλασσα   
ὅλοι πεινᾶνε, ὅλοι σκοτώνονται καὶ κανένας δὲν πέθανε -   
πάνου στὰ καραούλια λάμπουνε τὰ μάτια τους,   
μία μεγάλη σημαία, μία μεγάλη φωτιὰ κατακόκκινη   
καὶ κάθε αὐγὴ χιλιάδες περιστέρια φεύγουν ἀπ᾿ τὰ χέρια τους   
γιὰ τὶς τέσσερις πόρτες τοῦ ὁρίζοντα.

IV

……………………………………………………………

Μὲ τόσα φύλλα νὰ σοῦ γνέφει ὁ ἥλιος καλημέρα   
μὲ τόσα φλάμπουρα νὰ λάμπει ὁ οὐρανὸς   
καὶ τοῦτοι μὲς στὰ σίδερα καὶ κεῖνοι μὲς στὸ χῶμα.

Σώπα, ὅπου νἄναι θὰ σημάνουν οἱ καμπάνες.   
Αὐτὸ τὸ χῶμα εἶναι δικό τους καὶ δικό μας.   
Κάτου ἀπ᾿ τὸ χῶμα, μὲς στὰ σταυρωμένα χέρια τους   
κρατᾶνε τῆς καμπάνας τὸ σκοινὶ - περμένουνε τὴν ὥρα, δὲν κοιμοῦνται,   
περμένουν νὰ σημάνουν τὴν ἀνάσταση. Τοῦτο τὸ χῶμα   
εἶναι δικό τους καὶ δικό μας - δὲ μπορεῖ κανεὶς νὰ μᾶς τὸ πάρει.

**ΕΡΩΤΗΜΑΤΑ για την πρώτη φάση της εργασίας**

Α. Να καταγράψετε τι σκέφτεστε και τι αισθάνεσθε με την πρώτη ανάγνωση του ποιήματος. Νομίζετε ότι το ποίημα «σας αφορά»; Σας δημιουργεί κάποια συγκίνηση; Σας δυσκολεύει; **ΟΛΟΙ- Ο ΚΑΘΕΝΑΣ ΤΗ ΔΙΚΗ ΤΟΥ ΣΥΝΤΟΜΗ ΑΠΑΝΤΗΣΗ**

Β. Να διαλέξετε αποσπάσματα που σας αρέσουν και να τα απαγγείλετε/ αναγνώσετε ΣΤΟ ΔΙΑΔΙΚΤΥΑΚΌ ΜΆΘΗΜΑ

Γ. Να παρουσιάσετε τους ανθρώπους αυτού του τόπου, με υλικό από το ποίημα. Τι είναι, τελικά, για τον ποιητή η Ρωμιοσύνη; Πώς συνδέεται με την εποχή που γράφτηκε το ποίημα; **ΛΑΖΑΡΟΣ- ΠΟΛΥΔΩΡΟΣ- ΠΑΝΤΕΛΗΣ**

Δ. Ποια είναι η σχέση των ζωντανών με τους νεκρούς; Έχετε συναντήσει μια ανάλογη αντίληψη σε άλλα ελληνικά ποιήματα, άλλων εποχών; Προσπαθήστε να θυμηθείτε και συζητήστε τα στην ομάδα. Στην επόμενη συνάντηση, μπορείτε να φέρετε ένα- δυο αποσπάσματα. **ΚΥΡΙΑΚΟΣ- ΜΑΡΙΛΙΖΑ- ΔΗΜΗΤΡΗΣ**

**ΠΑΡΑΔΟΤΕΑ στη δεύτερη φάση της εργασίας, ΜΕΤΑ ΤΟ ΠΑΣΧΑ /ΟΜΑΔΙΚΑ Η ΑΤΟΜΙΚΑ όπως θέλετε**

Α. Πώς φαντάζεστε τους ανθρώπους που υμνούνται μέσα στο ποίημα; Να τους ζωγραφίσετε ή να τους περιγράψετε. Να επινοήσετε/διατυπώσετε έναν υποθετικό διάλογο με ερωτήσεις προς τους ήρωες, οι οποίες να σχετίζονται με την ταυτότητα και τις επιλογές τους. Στη συνέχεια να τους βάλετε να απαντήσουν με βάση την εποχή και τις αξίες τους αλλά και με βάση το υποθετικό μέλλον τους.

Β. Σε ένα συνεχές κείμενο 300-400 λέξεων, να συνοψίσετε τη συζήτηση που κάνατε με βάση τις ερωτήσεις.

Γ. Εισαγωγικά στο προηγούμενο, να γράψετε ένα μικρό κείμενο, 80-100 λέξεων, στο οποίο θα αναφέρετε τον χρόνο συγγραφής του ποιήματος και την αφόρμηση του ποιητή.

**ΑΠΟΣΠΑΣΜΑΤΑ ΚΡΙΤΙΚΩΝ ΚΕΙΜΕΝΩΝ** (κάποια από αυτά ή επιλεγμένα αποσπάσματα από αυτά, δίνονται στους μαθητές) **Για τη Ζωή και το Έργο του του Γιάννη Ρίτσου**  
  Γιος μεγαλοκτηματία (ο Γιάννης Ρίτσος), τελείωσε στη γενέτειρά του το Δημοτικό Σχολείο και το Σχολαρχείο. Το 1921, έτος της αποφοίτησής του, αποτελεί και την πρώτη βιογραφική τομή και την αφετηρία του αυτοβιογραφικού του τραύματος: τον ίδιο χρόνο πεθαίνουν ο μεγαλύτερος αδελφός του Δημήτρης (πριν να αποφοιτήσει από τη Σχολή Αξιωματικών του Ναυτικού) και η μητέρα του. Επιπλέον, στα χρόνια της Μικρασιατικής Εκστρατείας και Καταστροφής (1919-22) συμπληρώνεται ο οικονομικός ξεπεσμός της οικογένειάς του, που είχε αρχίσει δέκα χρόνια πριν με το χαρτοπαικτικό πάθος του πατέρα του. Από το 1921 ο Ρίτσος παρακολουθεί τα μαθήματα του Γυμνασίου στην ιδιαίτερη πατρίδα της μητέρας του, το Γύθειο.

Μετά την αποφοίτησή του (1925) ο Ρίτσος έρχεται στην Αθήνα, όπου απασχολείται, προσωρινά, σε δουλειές γραφείου. Το επόμενο έτος (1926) προσβάλλεται από φυματίωση και ύστερα από μια σύντομη ανάπαυλα στη Μονεμβασία ξαναγυρίζει στην Αθήνα, όπου εργάζεται ως γραφέας στο Δικηγορικό Σύλλογο Αθηνών. Τον Ιανουάριο του 1927 εισάγεται, ύστερα από μια νέα υποτροπή της αρρώστιας του, στο σανατόριο «Σωτηρία», από όπου μεταφέρεται πρώτα στο σανατόριο της Καψαλώνας και έπειτα στο σανατόριο του Αγίου Ιωάννη, στα Χανιά της Κρήτης. Τον Οκτώβριο του 1931 επιστρέφει στην Αθήνα και απασχολείται ως ηθοποιός και χορευτής σε διάφορα ιδιωτικά θέατρα και, από τα 1934, ως διορθωτής στις εκδόσεις «Γκοβόστη», ενώ παράλληλα συνεργάζεται στην «Εργατική Λέσχη». Κατά τα τέλη του 1936, η αδελφή του Λούλα εισάγεται για θεραπεία στο Δημόσιο Ψυχιατρείο του Δαφνιού και στο ιδιο Ψυχιατρείο θα εισαχθεί δύο χρόνια αργότερα (1938) και ο πατέρας του. Ο ίδιος, ύστερα από μια νέα, σύντομη θεραπεία του στο Σανατόριο της Πάρνηθας (1937-38), επιστρέφει στην Αθήνα, όπου απασχολείται σε μικρούς ρόλους στο Εθνικό Θέατρο και στη Λυρική Σκηνή. Στην Κατοχή, και ενώ η υγεία του σημειώνει νέα επιδείνωση, προσχωρεί (1942) στο Μορφωτικό Τμήμα του ΕΑΜ. Μετά τα «Δεκεμβριανά» του 1944 ακολουθεί τους ηττημένους ως τη Μακεδονία και συνεργάζεται στο «Λαϊκό Θέατρο Μακεδονίας» στην Κοζάνη, από όπου θα επιστρέψει μετά τη «Συμφωνία της Βάρκιζας» (Φεβρ. 1945) στην Αθήνα.

Δύο χρόνια μετά την έναρξη του Εμφύλιου Πολέμου, ο Ρίτσος συλλαμβάνεται και εξορίζεται στη Λήμνο (Ιούλιος 1948), στη Μακρόνησο (Μάιος 1949) και στον Αι-Στράτη (1950). Μετά την απελευθέρωσή του (Αύγ. 1952) έρχεται στην Αθήνα και προσχωρεί στην ΕΔΑ. Το 1954 παντρεύεται με την παιδίατρο Γαρυφαλιά (Φαλίτσα) Γεωργιάδη κι ένα χρόνο αργότερα (1955) γεννιέται η —μοναδική— κόρη τους Ελευθερία (Έρη)· τον ίδιο χρόνο του απονέμεται το Α' Κρατικό Βραβείο Ποίησης για τη *Σονάτα του Σεληνόφωτος*. Το 1956 επισκέπτεται τη Σοβιετική Ένωση ως ανταποκριτής της εφημερίδας *Αυγή* και ακολουθούν ταξίδια του στη Ρουμανία (1958, 1959, 1962), τη Βουλγαρία (1958), την Τσεχοσλοβακία, την Ουγγαρία και την Ανατ. Γερμανία (1962). Το 1964 είναι υποψήφιος της ΕΔΑ στις βουλευτικές εκλογές, αλλά δεν εκλέγεται. Το 1966 επισκέπτεται την Κούβα. Κατά την Απριλιανή δικτατορία εκτοπίστηκε στη Γυάρο, τη Λέρο και τη Σάμο.

Στα χρόνια από το 1970 και εξής ο Ρίτσος γνώρισε τη μεγαλύτερη φήμη του με τη διεθνή διάδοση και αναγνώριση του έργου του, που συνοδεύτηκε από πολυάριθμες βραβεύσεις και τιμητικές διακρίσεις: μέλος της Ακαδημίας Επιστημών και Γραμμάτων του Μάιντς, Δυτ. Γερμανία (1970), Βραβείο ποίησης της Μπιενάλε του Knocke, Βέλγιο (1972), Βραβείο Ντιμιτρόφ, Βουλγαρία (1974), επίτιμος διδάκτορας Πανεπιστημίου Θεσσαλονίκης, Βραβείο «Alfred de Vigny, πρόεδρος του «Ελληνοσοβιετικού Συνδέσμου» (1975), Βραβείο «Taormina», Κατάνια Σικελίας, Βραβείο «Seregno Brienzi», Ιταλία (1976), Βραβείο Λένιν για την Ειρήνη (1977), επίτιμος διδάκτορας Πανεπιστημίου Μπέρμινχαμ, Αγγλία (1978), επίτιμος δημότης Λευκωσίας (1979), Ελευσίνας (1982) και Λάρισας (1983), επίτιμος διδάκτορας Πανεπιστημίου Καρλ Μαρξ Λιψίας (1984), Βραβείο «Ποιητή Διεθνούς Ειρήνης» OHE, Μετάλλιο Ρίτσου από Εθνικό Νομισματοκοπείο Γαλλίας (1986), επίτιμος διδάκτορας της Φιλοσοφικής Σχολής του Πανεπιστημίου Αθηνών, χρυσό Μετάλλιο Δήμου Αθηναίων (1987) κ.ά.

Εντυπωσιακός είναι ο όγκος του έργου του Ρίτσου αλλά ακόμη και μια πρώτη, ποσοτική προσέγγιση του είναι προβληματική: οι δημοσιευμένες, ως τα 1987, ποιητικές συλλογές ή αυτοτελείς ποιητικές συνθέσεις του φτάνουν τις 105 ενότητες· σ' αυτές πρέπει να προστεθούν 11 τουλάχιστον τόμοι μεταφράσεων και ένας τόμος δοκιμίων ο συνολικός αριθμός εκδόσεών τους πρέπει να ανέρχεται σε μερικές τουλάχιστον εκατοντάδες, ενώ μόνο ο *Επιτάφιος* είχε πραγματοποιήσει ως το 1979 τριάντα εκδόσεις. Αντίστοιχα μεγάλος αριθμός αυτοτελών εκδόσεων των έργων του έχει κυκλοφορήσει σε μετάφραση στις κυριότερες γλώσσες του κόσμου, ως το 1976 σε 18 γλώσσες. Εξάλλου, το ανέκδοτο έργο του περιλαμβάνει άλλες 100 ενότητες περίπου, από τις οποίες οι 85 τουλάχιστον είναι ποιητικές συλλογές ή μεγάλες ποιητικές συνθέσεις.

Ευκολότερος είναι ο ειδολογικός καθορισμός του έργου του Ρίτσου: στην κατηγορία της λυρικής ποίησης ανήκει ολόκληρο σχεδόν το δημοσιευμένο έργο του[…]Ο Ρίτσος είναι ένας αποκλειστικά και γνήσια λυρικός ποιητής.

Γ. Βελουδής, «Ρίτσος, Γιάννης»: *Εκπαιδευτική Ελληνική Εγκυκλοπαίδεια*: *Παγκόσμιο   
Βιογραφικό Λεξικό*, τ. 9α', Εκδοτική Αθηνών, 1988.

**Δημήτρης Δημηρούλης, *Υπόμνημα, επτά θέσεις για τον Γιάννη Ρίτσο, η λέξη,* τχ 182, οκτώβριος- δεκέμβριος 2004, σελ. 707-715**

Συμπέρασμα: Είναι αδύνατη η προσπέλαση στον ποιητικό κόσμο του Γιάννη Ρίτσου χωρίς το πέρασμα από τον ορίζοντα που συγκροτούν οι τρεις αυτές συντεταγμένες: ο λόγος του έργου αποτυπώνει τη διαρκή αλληλόδραση της Ιδεολογίας, της πολιτικής στράτευσης και της καλλιτεχνικής αναζήτησης. Η συμπλοκή τους πάει τόσο βαθιά ώστε κάθε προσπάθεια αποσύνδεση τους είναι καταδικασμένη να χάσει τη γενική εποπτεία τής λογοτεχνικής ταυτότητας του ποιητή. Ιδεολογία και αισθητική δεν είναι μόνο δύο πτυχές του περιεχομένου αλλά και δύο πλευρές τής μορφής.

Το έργο του Ρίτσου υπερκαθορίζεται από τρεις κύριες συντεταγμένες: την κομμουνιστική ιδεολογία, την αισθητική του μοντερνισμού και το όραμα της κοινωνικής ευθύνης ως προς τον τόνο της ποιητικής εκφοράς. Χωρίς αυτές τις συντεταγμένες δεν είναι δυνατόν να γίνει κατανοητή η ποιητική του λέξις.

**Χρύσα Προκοπάκη, Ανθολογία, Κέδρος**

Οπως φαίνεται άπό τό παραπάνω σημείωμα, ό Ρίτσος, στήν έξηντάχρονη αδιάλειπτη ενασχόληση του μέ τήν ποίηση, δοκίμασε τή φωνή του σ' δλες τίς κλίμακες. Μέ τό εργο του εισήλθε σέ δλα τά ορατά καί αόρατα, άντλησε άπό τό βάθος τοΰ χρόνου καί τό πλάτος τοΰ κοινωνικού χώρου. Εκμεταλλεύθηκε δυναμικά τόν πλοΰτο τής νεοελληνικής γλώσσας. Συμφιλίωσε τούς αγώνες γιά τά καίρια προβλήματα τής εποχής μας μέ τήν εσωτερική βίωση τών πραγμάτων καί τήν αναζήτηση τοΰ νοήματος τής ύπαρξης.

| Στίς μείζονες συνθέσεις καί στά μικρά ποιήματα, δπως καί στά δο­κίμια του, ανέδειξε μιά σύγχρονη ευαισθησία, προσαρμόζοντας τή φωνή του στους χαμηλούς τόνους τής βαθιάς επικοινωνίας καί τής έξομολογητικότητας.

Ποιος είναι λοιπόν; Ό βάρδος τών λαϊκών αγώνων ή ό μονα­χικός σκεπτικιστής, ό «απαρηγόρητος παρηγορητής τοΰ κόσμου»; Ό αισθησιακός, πού ρουφάει μ' δλους τούς πόρους του τούς χυ­μούς τής ζωής, αυτός πού κλείνει μέσα στό ανθρώπινο σώμα δλο τόν φυσικό κόσμο καί, αντίστροφα, μεταμορφώνει τό σύμπαν σέ παλλόμενη σάρκα; Ό ερωτικός, πού σκιρτά σ' δλα τ' αγγίγματα τών σωμάτων καί τών αγαλμάτων, ή ό ασκητής, πού «απωθεί» καί «θεώνεται»; "Η μήπως ό βαθιά υπαρξιακός, πού εκθέτει τήν αγωνία του στόν ψιθυριστά του διάλογο μέ τό χρόνο καί τό θάνα­το; Ό διχασμένος καί διπλός, μας λέει ό ίδιος, επιβεβαιώνοντας τόν υπερβατικό λόγο τής ποίησης.

**Αποσπάσματα από το κείμενο του Δημήτρη Αρβανιτάκη, ιστορικού του *Μουσείου Μπενάκη*, «Γιάννης Ρίτσος, μικρά αναγνωστικά προβλήματα*»,* στο: *ο ποιητής και ο πολίτης Γιάννης Ρίτσος,* Διεθνές Συνέδριο (2005), *Μουσείο Μπενάκη- εκδόσεις Κέδρος,* Αθήνα 2008, σελίδες 26-39**

Η ***Ρωμιοσύνη***είναι η πολύπαθη Ελλάδα, αγωνιζόμενη αδιάκοπα από τα χρόνια της ρωμαιοκρατίας και της τουρκοκρατίας ως τα χρόνια της γερμανοϊταλικής και βουλγαρικής Κατοχής και της πρόσφατης αγγλοκρατίας για ελευθερία και δίκαιο­ι σύνη. Είναι η γη της, η γεμάτη σπασμένα αγάλματα και θαμμένα επιγράμματα ενός λαμπρού παρελθόντος. Είναι το χώμα της, το καθαγιασμένο από το σώμα και το αίμα του λαού της. Και το χώμα είναι του λαού της, των προγόνων και των επιγό­νων του λαού της, και δεν μπορεί κανείς να του το πάρει … … … … … … …

στο ποίημα αυτό η ελληνική ιστορία αναδύεται μέσα από την ατομική και συλλογική μνήμη με σκόρπιες αναφορές σε ση­μαντικές εποχές της ιστορίας της και με τέτοιο τρόπο ώστε οι Βυζαντινοί Ακρίτες, οι κλεφταρματωλοί και οι μπουρλοτιέρηδες της Επανάστασης του 1821, αλλά και οι αντάρτες της Αντίστασης στη γερμανοιταλική κατοχή, να παρουσιάζονται ως αγωνιστές που συνεχίζουν τον ίδιο αγώνα για ελευθερία και κοινωνική δικαιοσύ­νη. Αυτοί οι ήρωες και οι αγώνες τους, μέσα από τα ακριτικά και τα κλέφτικα δη­μοτικά τραγούδια, και μέσα από τις παραδόσεις του ελληνικού λαού, έχουν γίνει διαχρονικός μύθος, ο μύθος της αγωνιζόμενης Ρωμιοσύνης για ελευθερία και κοι­νωνική δικαιοσύνη. Και στο μύθο οι αγωνιστές που θυσιάζονται σ' αυτόν τον αγώ­να δεν πεθαίνουν. Ζουν αενάως στη μνήμη του λαού, τον συντροφεύουν, τον εμπνέ­ουν και τον οδηγούν σε νέους αγώνες.

*Γιάννης Ρίτσος: Ο ποιητής-ο αγωνιστής-ο στοχαστής*, Χρίστος Αλεξίου, *Ουτοπία* τχ 88, Ιανουάριος- Φεβρουάριος 2010, σελ. 32-64, αποσπάσματα